राजर्षि जनक कप फागुनमा
ए डिभिजन क्लबहरू सहभागी हुने राजर्षि जनक कप फुटबल प्रतियोगिता फागुन अन्तिम साता हुने भएको छ । वागमती युवा क्लबले गत वर्षदेखि मिथिलाको गौरव राजा जनकको नाममा सुरु गरेको प्रतियोगितामा ए डिभिजन क्लब र विभागीय टिम सहभागी हुने जनाइएको छ ।
सर्लाही — ए डिभिजन क्लबहरू सहभागी हुने राजर्षि जनक कप फुटबल प्रतियोगिता फागुन अन्तिम साता हुने भएको छ । वागमती युवा क्लबले गत वर्षदेखि मिथिलाको गौरव राजा जनकको नाममा सुरु गरेको प्रतियोगितामा ए डिभिजन क्लब र विभागीय टिम सहभागी हुने जनाइएको छ ।आयोजक क्लबका सचिव किस्मत मैनालीले प्रदेश २ को प्रमुख फुटबल प्रतियोगिताका रूपमा विकसित गर्ने सोचसहित तयारी थालिएको बताएका छन् ।मोफसलमा प्रायोजक अभावमा ए डिभिजन क्लब सहभागी हुने फुटबल प्रतियोगिता गराउन कठिन छ । स्तरीय खेल हेर्न दर्शक बढी हुने भए पनि प्रतियोगितमा लाग्ने खर्च धान्नै कठिन रहेको आयोजक बताउँछ । त्यसमाथि खेलकुद प्रतियोगितामा स्वास्थ्यलाई हानी हुने सूर्ति, चुरोट र मदिराको प्रचार निषेध गरेपछि प्रायोजक खाँचो पर्नु स्वाभाविक हो ।प्रदेश २ को मध्यभागमा पर्ने कर्मैयामा हुने राजर्षि जनक कप फुटबलको दोस्रो संस्करण प्रतीक्षामा व्यग्र छन् आमखेलप्रेमी । प्रदेशकै ठूलो खेलकुद प्रतियोगिता बनाउन गत वर्षदेखि सुरु यस प्रतियोगितालाई प्रायोजकको भने निकै अभाव छ ।फागुनमा हुने प्रतियोगिताको तयारीमा आयोजक जुटिसकेका छन् । वागमती युवा क्लबको आयोजनामा हुने प्रतियोगिताले पर्यटन वृद्धि, प्रदेशको प्रचार र मिथिलाको गौरव कायम राख्ने लक्ष्य राखेको छ ।मिथिला क्षेत्रका राजा जनकको नाममा हुने खेलले प्रदेशभरिकै जनतालाई जोड्ने आयोजकको दाबी छ । यो प्रदेश राजा जनक र माता जानकीको कारण प्रतिष्ठित छ । मधेसमै भए पनि प्रतियोगिता आयोजना हुने ठाउँ कर्मैया प्रकृति र सुविधाको संगम मानिन्छ । हरियो चुरे डाँडाको काखैमा रहेको कर्मैयालाई छेउमै बग्ने वागमती नदीले झन सुन्दर बनाएको छ । सचिव मैनालीले प्रतियोगिता गर्न ४० लाख खर्च हुने अनुमान गरिएको बताए । ‘गत वर्ष स्थानीय स्रोत जुटाएरै प्रतियोगिता सुरु गरेका हौं,’ उनले भने, ‘आसपासका जिल्लाका दाताबाट पनि सहयोग भयो । यो खेल दुई नम्बर प्रदेशकै पहिचान बनोस् भनेर हामी तयारीमा जुटेका छौं ।’ उनले दीगो स्रोत अभावमा प्रतियोगिता गराउन कठिनाइ हुने गरेको बताए । आयोजक क्लबले प्रतियोगिताका लागि ८ लाखको अक्षयकोष खडा गरेको छ । दर्शक टिकट बिक्रीबाट १५ लाख उठ्ने आयोजकको अनुमान छ । बाँकी पैसा सहयोगबाट जुटाउनुपर्ने बाध्यता छ ।प्रतियोगिता हेर्न मकवानपुर, वीरगन्जदेखि जनकपुरसम्मका दर्शक आउने गरेको मैनालीले बताए । क्लबका उपाध्यक्ष भरत थापा वागमती नगरपालिकाका मेयर छन् । तर, नगरपालिकासँग खेल क्षेत्रका लागि बजेट छैन । ‘सबै तोकिएका बजेटमात्र छ,’ उनले भने, ‘आन्तरिक कोषमा रकम नभएकाले सहयोग गर्न असमर्थ भएका हौं ।’ गत वर्ष उनले व्यक्तिगत रूपमा ५ लाख चन्दा दिएका थिए । जिल्लाका अन्य स्थानीय तहमा पनि बजेटको अवस्था वागमती नगरपालिकाकै जस्तो छ । 